
 OPĆINA LASINJA
OPĆINSKO VIJEĆE
KLASA:024-04/26-01/4
URBROJ:2133-19-1-26-2
Lasinja, 29.  listopada 2026. 

Z  A  P  I  S  N  I  K

        s 10. redovne sjednice Općinskog vijeća Općine Lasinja, održane dana 29. listopada 2026. godine u općinskoj vijećnici u Lasinji, Lasinjska cesta 19, s početkom u 16:00 sati. 

Nazočni vijećnici: Matija Prigorac, Mirko Jušinski, Draga Pavek, Josip Erega, Martina
                             Marušić Britvec, Lucija Maslak,  Viktorija Tomšić, Miroslav Juras
Odsutne  vijećnice: Marta Zmajlović Naglić i Zrinka Milovac (ispričale su se)

Ostali nazočni:- Marijo Perčić, općinski načelnik
                        - Katarina Bortiek, pročelnica JUO
                        - Jadranka Vuksan, referentica za financije, računovodstvo i proračun
Zapisničarka: Nevenka Panijan
Gospodin Matija Prigorac, predsjednik Općinskog vijeća, otvorio je desetu redovnu sjednicu, pozdravio sve nazočne te zahvalio na odazivu. Konstatirao je da je nazočnošću 8 vijećnika  ispunjen uvjet za pravovaljano odlučivanje. Predložio je sljedeći dnevni red:
1. Aktualni sat

2. Usvajanje zapisnika s prethodne sjednice 

3. Prijedlog Polugodišnjeg izvještaja o izvršenju Proračuna Općine Lasinja za 2026. godinu

4. Prijedlog Programa potpora poljoprivredi na području Općine Lasinja za razdoblje od 2027. do 2029. godine

5. Prijedlog Odluke o proglašenju komunalne infrastrukture javnim dobrom u općoj uporabi

Drugih prijedloga za izmjene i dopune nije bilo te je jednoglasno, uz nazočnost 8 vijećnika, koji su glasovali „ZA“ usvojen sljedeći

                                                    d n e v n i   r e d:

1. Aktualni sat

2. Usvajanje zapisnika s prethodne sjednice 

3. Prijedlog Polugodišnjeg izvještaja o izvršenju Proračuna Općine Lasinja za 2026. godinu

4. Prijedlog Programa potpora poljoprivredi na području Općine Lasinja za razdoblje od 2027. do 2029. godine

5. Prijedlog Odluke o proglašenju komunalne infrastrukture javnim dobrom u općoj uporabi

Prešlo se na rad prema utvrđenom dnevnom redu.

Ad 1.) Aktualni sat

Predsjedavajući je otvorio aktualni sat te dao riječ općinskom načelniku.
Gospodin Marijo Perčić pozdravio je nazočne te uz prezentaciju predstavio projekte koji su u izvedbi (biciklistička staza u Kupskoj cesti, uređenje sportskih terena „Lastavica”, dječje igralište u naselju Desni Štefanki, nabava opreme za DV „Bambi”, sanacija vodovoda u naselju Crna Draga, uređenje autobusnog stajališta s okretištem u naselju Desni Štefanki, modernizacija ceste u naselju Sjeničak Lasinjski, pješčako-biciklistička staza u Ribičkoj ulici) ukupne vrijednosti oko 1,25 mil eura te projekte koji su prijavljeni ili su u pripremi za javne pozive za financiranje (energetska obnova doma DVD-a Crna Draga, poduzetnički centar Lasinja i kamp u Brezju) ukupne vrijednosti oko 4 mil. eura. Istaknuo je da radovi na školskoj sportskoj dvorani ulaze u završnu fazu.
Gospođa Lucija Maslak pitala je kada će biti realizirana 2 gola za igralište u Desnom Sredičkom te autobusna stanica.

Gospodin Marijo Perčić odgovorio je  da su golovi nabavljeni i dati gospodinu Srećku Maslaku, prije otprilike godinu dana. Za autobusnu stanicu nije siguran, Županija radi prometni elaborat, kojeg moraju odobriti MUP i ŽUC, no nada se da će nakon usuglašavanja i to doći na red.
Gospođa Viktorija Tomšić konstatirala je da biciklistička staza u Kupskoj cesti ide po desnoj strani te postavila nekoliko pitanja: 

- Hoće li se ispod cijele staze postavljati cijevi?
- Hoće li se postrugati bankina na suprotnoj strani ceste, da može otjecati voda?
- Zašto se ne stavljaju rebraste cijevi umjesto zelenih? 
- Koja je širina nogostupa prema njenoj ogradi?
- Da li se može vidjeti projekt i na koji način?
Gospodin Marijo Perčić je odgovorio da cijevi neće biti postavljene na cijeloj trasi, nego samo na dijelovima gdje je nagib ceste prema biciklističkoj stazi. Struganje bankina nije u ovom projektu, a kako se radi o cesti u nadležnosti ŽUC-a nije siguran kada će to biti moguće.  Nosivost zelenih PEMD cijevi je veća od korugiranih rebrastih.  Širina nogostupa je 1,6 m od ruba ceste te ima dovoljno prostora na tom dijelu jer je ograda udaljena najmanje 3,8 m. Prilazi u dvorište će se prilagoditi, neće se izvoditi viši u odnosu na trenutno stanje. Za detalje treba pitati projektanta,  kad dođu do lokacije, petkom se održavaju koordinacije.
Gospođa Viktorija Tomšić istaknula je da je u to vrijeme na poslu te predložila da se ŽUC-u uputi zamolba za struganje bankine i za sanaciju ceste prema Prkosu Lasinjskom.

Gospodin Marijo Perčić je odgovorio da to nije sanacija, to ophodari saniraju po potrebi. Prema informacijama koje onima, u planu je sanacija ceste u naselju Desni Štefanki, a dionica prema Banskom Kovačevcu bi trebala biti sljedeće godine. Vjerojatno zbog toga neće biti moguće ni struganje bankina jer nema sredstava. 

Gospodin Matija Prigorac istaknuo je da bi trebali biti iskreni i priznati da se ipak dosta odradilo na županijskim cestama, to je rezultat i općinskog  zalaganja, što je evidentno zadnjih godina. Naravno da ima nedostataka, ali se radi na tome da se stanje održava te se u principu i rješava. Prema informacijama koje on ima, putem Županijske skupštine, ŽUC je imao značajna sredstva, a dio je uložen i u našu općinu,  iako je na području županije nepovoljan omjer između prihoda koje imaju i potreba za sanacijom. Stoga treba malo stati na njihovu stranu.
Gospodin Marijo Perčić je dodao da je sve ovo što ŽUC radi rezultat dogovora postignutih prethodnih godina, u nekim općinama nije se napravilo ni toliko, a u nekima je daleko više. Podjestio je na realizirano: most na Kremešnici, ceste u Novom Selu Lasinjskom, Desnom Sredičkom i dijelu naselja Desni Štefanki, rotor. Zaključio je da je Općina u kontaktu sa ŽUC-om, kako bi se planirali radovi te će za dalje ići smjer prema Banskom Kovačevcu.
Gospođa Martina Marušić Britvec pitala je da li Općina ima dojam kako funkcionira novi ustroj javnog prijevoza te da li ljudi koriste. Istaknula je da je ovaj prijevoz prilika da se djeca usmjere prema karlovačkim srednjim školama, koje su jako kvalitetne te predložila da se Općina zauzme za produljenje linije do mosta te spajanje sa Općinom Pisarovina. Možda bi bilo dobro da se opcije otvore sada dok je sve aktualno. Također smatra da bi bilo dobro da se vozni red isprinta i postavi na određene lokacije jer prevladava dojam da su ljudi neinformirani.
Gospođa Katarina Bortiek potvrdila je da se starije osobe raspituju, njima se na internetu nije lako snaći, neki su i preuzeli vozni red. 

Gospodin Matija Prigorac dodao je da je možda vrijeme da se našu djecu upućuje u srednje škole u Karlovcu, iako je oduvijek tendencija prema Zagrebu, no, možda je ovo trenutak za promjene. Dapače škole nisu nimalo lošije, čak su i bolje, a i sigurnosni efekt je puno bolji. Stoga smatra da je ovo dobra mogućnost koju bi trebalo iskoristiti.

Gospodin Marijo Perčić složio se s prijedlozima te istaknuo da je tijekom savjetovanja Općina predlagala da se uključi prema Zagrebu, no rečeno je da se radi o drugoj županiji, iako  je u konačnici krenulo i van granica županije. Njegova ideja je da linija ide do Kupinečkog Kraljevca, Općina Pisarovina bi to sigurno također prihvatila, a da prijevoz od Lasinje do Desnih Štefanki samostalno riješi Općina. Ni ovaj ustroj nije besplatan, Općina sufinancira prema duljini relacije na našem području.
Drugih prijava za raspravu nije bilo te je predsjedavajući zaključio aktualni sat.
Ad 2.) Usvajanje zapisnika s prethodne sjednice
Gospođa Viktorija Tomšić istaknula je primjedbu na zapisnik vezano za  točku 6.)  Prijedlog Odluke o donošenju I. izmjene i dopune UPU GP zone Lasinja  te predložila da se u zapisnik unese sljedeći tekst izmjene, odnosno dopune: “ Gospođa Viktorija Tomšić u svojoj replici (drugo obraćanje) nabraja iz ID UPU GP Lasinja i citira tekst iz odjeljka Osnovna namjena površina – točku 1 te točku 2 - te moli gospođu Rodin Kružić da dakle s obzirom na  objašnjenje u dijelu Pravila provedbe za PP-1, kaže je li moguće u toj zoni izgraditi energanu ili bilo kakvo postrojenje (spalionicu) koje će kao gorivo koristiti otpad, reciklabilni otpad, reciklirani otpad – odnosno neku vrstu alternativnog goriva/otpada osim navedene biomase.” 
Bez rasprave, s 7 glasova “ZA” uz 1 glas „PROTIV”, donesen je 
Z  a  k  l  j  u  č  a  k

        Zapisnik s 9. redovne sjednice Općinskog vijeća Općine Lasinja usvaja se, uz navedenu primjedbu, koja će se unijeti u zapisnik umjesto postojećeg teksta.
Ad 3.) Prijedlog Polugodišnjeg izvještaja o izvršenju Proračuna Općine Lasinja za 2026. godinu
Gospođa Jadranka Vuksan obrazložila je prijedlog te istaknula pravnu osnovu, rok i značajnije stavke izvršenja prihoda i rashoda. Naglasila je da višak prihoda sadrži sredstva od kapitalnih pomoći za rekonstrukciju sportskih terena “Lastavica”, koja se planiraju realizirati do kraja godine.  

Gospodin Matija Prigorac dodao je da je o izvještaju raspravio i Odbor za financije i proračun, na svojoj 5. sjednici, održanoj 23. listopada o.g., te predložio da se prijedlog prihvati.

       Bez rasprave, jednoglasno,  uz nazočnost 8 vijećnika koji su glasovali “ZA”, usvojen je

Polugodišnji izvještaj 
       o izvršenju Proračuna Općine Lasinje za 2026. godinu (tekst izvještaja, KLASA:400-04/26-01/5, URBROJ:2133-19-1-26-3, sastavni je dio zapisnika).
Ad 4.) Prijedlog  Programa potpora poljoprivredi na području Općine Lasinja za razdoblje od 2027. do 2029. godine
    Bez rasprave, jednoglasno, uz nazočnost 8 vijećnika koji su glasovali “ZA, donesen je
P r o g r a m

       potpora poljoprivredi na području Općine Lasinja za razdoblje od 2027. do 2029. godine (tekst  akta, KLASA:320-01/26-02/2, URBROJ:2133-19-1-26-1,  sastavni je dio zapisnika).
Ad 5.) Prijedlog Odluke o proglašenju komunalne infrastrukture javnim dobrom u općoj uporabi
Predsjedavajući je dao riječ pročelnici JUO.
Gospođa Katarina Bortiek istaknula je da je zakonska obveza upisati javno dobro u zemljišne knjige te se krenulo u sređivanje, od groblja. Nakon usvajanja, odluka se šalje na Sud, radi provedbe. U narednom razdoblju predstoje postupci za javne površine, puteve, ceste i sl. Kako nije moguće sve obuhvatiti jednom odlukom ići će dio po dio.
       Bez rasprave, jednoglasno, uz nazočnost 8 vijećnika koji su glasovali “ZA, usvojena je
O d l u k a
       o proglašenju komunalne infratrukture javnim dobrom u općoj uporabi (tekst  odluke, KLASA:024-04/26-02/6, URBROJ:2133-19-1-26-1,  sastavni je dio zapisnika).
Budući da je dnevni red iscrpljen, predsjedavajući je zaključio 10. redovnu sjednicu.  

Završeno u  17:25 sati.

      Zapisničarka                                            Predsjednik Općinskog vijeća

     Nevenka Panijan                                          Matija Prigorac, mag.educ.hist. 
__________________________________________________________________________________________

Općinsko vijeće Općine Lasinja – zapisnik s 10. redovne sjednice 


